Diari Oficial de la Generalitat Valenciana


Sumari del DOGV 3918, del 16-01-2001 (2001/220)

ORDRE de 29 de desembre de 2000, de la Conselleria d'Indústria i Comerç, per la qual es convoquen el Concurs Europeu del Jove Consumidor i el Concurs de Fotografia del Dia Mundial del Consumidor.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3918

Data del DOGV
:   16-01-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/220


Data del document
:   29-12-2000

Organisme emissor
:   Conselleria d'Indústria i Comerç

Tipus de document
:   Ordre

Correcció d'errades

 Descriptors 

:   * premi cultural
    * jove
    * consumidor
    * protecció del consumidor
    * arts visuals
    * distinció honorífica
    * campanya de sensibilització

ORDRE de 29 de desembre de 2000, de la Conselleria d'Indústria i Comerç, per la qual es convoquen el Concurs Europeu del Jove Consumidor i el Concurs de Fotografia del Dia Mundial del Consumidor. [2001/X220]
  
La Comunitat Valenciana ha decidit participar en l'organització del Certamen Europeu del Jove Consumidor de 2001 a Espanya, finançat per la Comissió Europea. Correspon a la Generalitat Valenciana organitzar la fase autonòmica d'aquest certamen amb la finalitat d'impulsar la informació dels joves estudiants valencians en aquest camp i procedir a la selecció del representant de la nostra Comunitat. Per a reconèixer l'esforç i la qualitat que implica la participació, es vol dotar amb premis els millors treballs presentats.
  
D'altra banda, el 15 de març de cada any té lloc el Dia Mundial del Consumidor i des de fa alguns anys la Direcció General de Comerç i Consum organitza unes exposicions fotogràfiques amb una participació creixent. Per a enguany s'ha estimat convenient dotar amb premis els millors treballs presentats.
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
Capítol I
  
Certamen Europeu del Jove Consumidor de 2001
  
Article 1. Convocatòria
  
Constitueix l'objecte del present capítol la convocatòria del Certamen Europeu del Jove Consumidor de 2001. Es tracta d'una iniciativa de la Comissió Europea per a fomentar el desenvolupament de continguts sobre l'educació del consumidor en Educació Primària, cursos 5é i 6é, i Educació Secundària. L'objecte del certamen és l'elaboració de materials i la realització d'un projecte que tracte sobre el tema ?Alimentació equilibrada?, destinat a l'educació en consum, i en permeta la posada en comú i el foment de la consciència europeista dels joves.
  
Article 2. Premis
  
1. Els treballs guardonats obtindran els següents premis:
  
- Un premi de 600 euros (99.832 pessetes).
  
- Nou premis de 300 euros (49.916 pessetes).
  
2. Per a tots els treballs presentats que reunisquen els requisits establits en aquesta convocatòria, s'expedirà un certificat de participació. Aquells treballs no premiats que reunisquen els esmentats requisits tindran un accèssit de 120 euros (19.966 pessetes).
  
3. El jurat podrà declarar deserts alguns dels premis.
  
4. El guanyador del primer premi participarà en la fase nacional i les despeses d'assistència aniran a càrrec de la Direcció General de Comerç i Consum.
  
5. El treball presentat a la fase nacional, juntament amb els seus drets de reproducció, serà propietat de la Comissió Europea.
  
Article 3. Destinataris
  
Podran participar en la convocatòria grups de 4 a 30 alumnes dels distints centres educatius de la Comunitat Valenciana, amb edats compreses entre els 10 i els 16 anys, i que cursen els estudis esmentats en l'article 1, coordinats per un responsable.
  
Article 4. Sol·licituds i documentació
  
1. La sol·licitud subscrita pel coordinador responsable, amb indicació del càrrec o de les funcions educatives, i acompanyada de còpia del seu DNI i de la llista dels alumnes que componen el grup, amb indicació de la data de naixement i del curs que estudien, i també de l'autorització firmada pels representants legals dels menors per a participar en el concurs i perquè l'import econòmic del premi corresponent als alumnes siga pagat al responsable coordinador en el seu nom, s'adreçarà a la Direcció General de Comerç i Consum, i es presentarà al Registre de la Conselleria d'Indústria i Comerç, carrer de Colom, número 32, codi postal 46722 València, o mitjançant qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Aquesta sol·licitud haurà d'anar acompanyada del projecte realitzat que contindrà el material didàctic elaborat i un dossier descriptiu en el qual s'incloga almenys:
  
- Llista de documents utilitzats i persones consultades.
  
- Memòria de com es va realitzar el treball.
  
- Evidències, en forma de reportatge fotogràfic, del desenvolupament del treball i de la seua presentació a uns altres grups.
  
- Avaluació de l'impacte de l'activitat als grups als quals s'ha presentat.
  
- Valoració sobre el projecte i l'experiència adquirida pels participants.
  
2. Podrà utilitzar-se qualsevol suport didàctic: cartells, fullets, vídeos, CD-ROM, murals, fitxes, jocs, articles de premsa, programes de ràdio i televisió, etc. Caldrà presentar els originals elaborats.
  
3. El termini per a la presentació dels treballs, que hauran de desenvolupar-se en l'exercici 2001, començarà l'endemà de la publicació de la present ordre en el Diari Oficial de la Generalitat Valenciana i acabarà l'1 de març de 2001. No obstant això es trametrà documentació didàctica per a l'elaboració del treball a aquells grups que realitzen una inscripció prèvia abans del 31 de gener de 2001.
  
4. La presentació dels treballs implica l'acceptació expressa de totes les bases de la present convocatòria.
  
Article 5. Procediment per a la concessió dels premis
  
1. Els treballs presentats seran examinats i avaluats per un jurat constituït per:
  
- Tres representants de la Direcció General de Comerç i Consum designats pel director general, que n'inclourà el nomenament del president.
  
- Un representant de la Direcció General d'Ordenació i Innovació Educativa i Política Lingüística.
  
- Un representant de la Direcció General de Salut Pública.
  
- Actuarà com a secretari del jurat amb veu i sense vot un funcionari de l'Àrea de Consum.
  
2. Per a la selecció dels treballs amb dret a premi, el jurat tindrà en compte els següents criteris:
  
- Nivell de qualitat i adequació del treball preparatori.
  
- Qualitat del material didàctic elaborat.
  
- Originalitat del treball.
  
- Acreditació de la presentació efectiva del producte acabat a tanta gent jove i adulta com haja sigut possible.
  
3. El jurat tindrà facultats per a resoldre tots els dubtes que apareguen en la interpretació de les bases.
  
4. El jurat elevarà la seua decisió al conseller d'Indústria i Comerç, el qual resoldrà l'atorgament dels premis. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Capítol II
  
Concurs de Fotografia del Dia Mundial del Consumidor
  
Article 6. Convocatòria
  
1. Constitueix l'objecte del present capítol la convocatòria del X Concurs de Fotografia del Dia Mundial del Consumidor de l'any 2001.
  
2. En la present convocatòria s'estableixen dues categories:
  
- L'euro.
  
- Tema lliure relacionat amb el consum.
  
3. Les fotografies han de ser inèdites.
  
Article 7. Premis
  
1. Els premis en cada una de les categories seran els següents:
  
- Primer premi: 100.000 pessetes (601,01 euros) i diploma.
  
- Segon premi: 50.000 pessetes (300,5 euros) i diploma.
  
- Tercer premi: 25.000 pessetes (150,25 euros) i diploma.
  
Article 8. Destinataris
  
Hi podran participar les persones majors de setze anys residents a la Comunitat Valenciana.
  
Article 9. Presentació de treballs
  
1. Les sol·licituds, acompanyades de còpia del DNI, i quan siga necessari per a acreditar-ne la residència a la Comunitat Valenciana, del corresponent certificat d'empadronament, s'adreçaran a la Direcció General de Comerç i Consum i es presentaran en sobre tancat al Registre de la Conselleria d'Indústria i Comerç, carrer de Colom, número 32, codi postal 46841 València, o mitjançant qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb la identificació Concurs de Fotografia del Dia Mundial del Consumidor.
  
2. Podrà aportar-se un màxim de tres fotografies per autor per a cada una de les categories. De cada una de les fotografies es presentaran tres originals.
  
3. Les fotografies hauran de tenir una grandària de 18x24 o 20x25 cm.
  
4. Cada autor identificarà totes les seues obres amb un únic lema que constarà en el dors de cada una de les fotografies presentades.
  
5. S'aportarà també declaració responsable de l'autor sobre el caràcter inèdit de les fotografies presentades.
  
6. El termini la presentació dels treballs començarà l'endemà de la publicació de la present ordre en el Diari Oficial de la Generalitat Valenciana i acabarà el 10 de març de 2001.
  
7. La presentació dels treballs implicarà l'acceptació de les bases de la present convocatòria.
  
Article 10. Procediment per a la concessió dels premis
  
1. Els treballs presentats seran examinats per un jurat constituït per tres representants de la Direcció General de Comerç i Consum i tres persones expertes en fotografia, designades pel director general. La resolució de designació inclourà el nomenament de president i secretari.
  
2. El jurat elevarà la seua decisió al conseller d'Indústria i Comerç, el qual resoldrà l'atorgament dels premis. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
DISPOSICIONS ADDICIONALS
  
Primera
  
1. La concessió dels premis previstos en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2001.
  
2. Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2001, mitjançant ordre de la Conselleria d'Indústria i Comerç es farà publicitat de les línies de crèdit i de l'import global màxim destinat a la concessió dels premis previstos en la present disposició.
  
Segona
  
Qualsevol alteració de les condicions que s'han tingut en compte per a la concessió dels premis podrà modificar-ne la resolució de concessió. Les persones beneficiàries queden sotmeses, en la part que se'ls puga aplicar, a allò que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de l'esmentada llei.
  
DISPOSICIONS FINALS
  
Primera
  
La Conselleria d'Indústria i Comerç es reserva el dret de publicar els treballs premiats en el Certamen Europeu del Jove Consumidor, durant el temps màxim d'un any comptador des del lliurament del projecte realitzat.
  
Segona
  
Les fotografies premiades quedaran en propietat de la Conselleria d'Indústria i Comerç, que podrà publicar-les o reproduir-les per si o per tercers.
  
Tercera
  
Es faculta el director general de Comerç i Consum per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present ordre.
  
Quarta
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 29 de desembre de 2000
  
El conseller d'Indústria i Comerç,